
Hitelezővédelem a Codex Cambio-Mercantilisben

Kulcsszavak: hitelezővédelem; hitelügy története; operátumok; rendszeres bizottsági munkálatok
A 18. század végén a bomlásnak indult rendi társadalom válságát súlyosbította, és a gazdaság
fejlődését és felzárkózását nehezítette a hiányos hitelszerkezet. Jóllehet, kölcsönszerződések
megkötésére a korszakban is sor került, a rendi magánjog sajátosságai nem tették lehetővé azt,
hogy szélesebb körben indulhasson hitelezési tevékenység. A mezőgazdaság felzárkóztatásához
és az ipar fejlesztéséhez azonban elengedhetetlen lett volna a megfelelő beruházási és fejlesztési
hitelek megjelenése a piacon, különös tekintettel arra, hogy a konjunkturális tőkefelhalmozódás a
piacon kínálatot is teremthetett volna.
A korszakban kibontakozó reformhangulat II. József halálát követően elérkezettnek látta az időt
arra, hogy a hitel kérdésében több másik mellett lépéseket tegyen, ezt azonban a kedvezőtlenné
váló politikai körülmények és az idő szűkében kilenc bizottságra bízták, amelyek rendszeres
munkálataikban válaszokat kerestek és tervezeteket dolgoztak ki a problémák megoldására. A
jogügyi munkálatban fellelhetünk egy korai kereskedelmi jogi kodifikációs munkát, amely a
hitelproblémára is választ adhatott volna, ha a diétán nem az irattárba kerül.
Dolgozatomban levéltári források saját fordítására támaszkodva megvizsgálom, hogy a Codex
Cambio–Mercantilis csődjogi artikulusában fellelhető szabályok milyen mechanizmusokkal
segítették volna elő a hitelezők igényeinek érvényesítését. Az írásban fellelhető az operátum
csődjogi artikulusának magyar nyelvű, saját fordítása, illetve a szöveghez kapcsolódó dogmatikai
kérdések tárgyalása, amely a concursualis pert némileg új megvilágításba helyezheti. A
törvényszöveg fordításával és a dogmatikai kérdések tárgyalásával, különösen akkor, ha a kutatás
folytatása során egy kevésbé szűkre szabott terjedelemben a hozzá kapcsolódó egyéb szövegeket
és előkészítő anyagokat is feldolgozhatom majd, reményeim szerint hozzájárulhatok ahhoz, hogy
a jogtörténet-tudomány behatóbb ismeretekkel rendelkezzék egy olyan területről, amely eddig
kívül esett a szakemberek nagy részének érdeklődésén.



